Author: studenik
Last saved by: skorvaga
Company: MPSVR SR

Predkladacia správa

Materiál „Realokácia finančných prostriedkov v rámci Sektorového operačného programu Ľudské zdroje“ predkladá na rokovanie vlády SR ministerka práce, sociálnych vecí a rodiny SR v spolupráci s podpredsedom vlády SR a ministrom školstva SR  ako iniciatívny materiál. 

Predkladaný materiál bol vypracovaný v nadväznosti na zohľadnenie stavu kontrahovania a pokroku v implementácií jednotlivých opatrení priority 3 Zvýšenie kvalifikačného potenciálu a adaptability zamestnancov a osôb vstupujúcich na trh práce a vzhľadom na prípravu realizácie “Národného projektu vzdelávania záujemcov o prácu v inštitúciách Európskej únie“ v zmysle bodu B. 2 a B. 3. uznesenia vlády SR č. 704/2006 z 30. augusta 2006. Ministerstvo školstva SR ako sprostredkovateľský orgán pod riadiacim orgánom pre vybrané opatrenia priority 3 Zvýšenie kvalifikačného potenciálu a adaptability zamestnancov a osôb vstupujúcich na trh práce navrhlo úpravu finančného plánu v rámci opatrení 3.1 Prispôsobenie odbornej prípravy  a  vzdelávania  požiadavkám spoločnosti založenej na vedomostiach a 3.2 Zvýšenie rozsahu, zlepšenie a širšie poskytovanie ďalšieho vzdelávania s cieľom zlepšiť kvalifikáciu a adaptabilitu zamestnancov uvedenej priority.

Realokácia finančných prostriedkov v rámci Sektorového operačného programu Ľudské zdroje bola schválená Monitorovacím výborom pre SOP ĽZ dňa 6. 12. 2006.

Zmeny finančných plánov majú pozitívny dosah na účinné a efektívne čerpanie fondov a na Koncepciu financovania projektov podporovaných zo štrukturálnych fondov.

Predkladaný materiál nebol predmetom medzirezortného pripomienkového konania, nakoľko bol prerokovaný z relevantnými rezortmi: Ministerstvom financií SR a Ministerstvom výstavby a regionálneho rozvoja SR, ktoré nemali k materiálu žiadne pripomienky.

Predkladaný materiál nemá negatívny dopad na podnikateľskú sféru, životné prostredie a zamestnanosť. Realokácia finančných prostriedkov nemá vplyv na zmenu nárokov na štátny rozpočet, nakoľko ide o presun finančných prostriedkov medzi opatreniami s rovnakou intenzitou pomoci vo vzťahu k celkovým verejným zdrojom.